
# Айга кырын карама (15-21 июнь)

Халык медицинасы чаралары белән дәвалануга керешкәнче, табиб белән киңәшү зарур!

**15 июнь (шимбә). Зөлхиҗҗә аеның 9нчы көне. 10 нчы Ай тәүлеге. Ай Үлчәү йолдызлыгында, 12.53 сәгатьтә калка, 0.19 сәгатьтә бата. 2 нче фаза. Көн озынлыгы 17. 32 сәгать. **

Нәсел, гаилә, гореф-гадәтләр белән бәйле көн. Ял итү, йокы туйдыру өчен иң шәп вакыт. Әйләнә-тирәдәгеләргә игътибарлырак булу сорала. Сизү әгъзалары, йөрәк-кан тамырлары системасы, сөякләр зәгыйфь. Ач тору файдалы.

**Хәл керткеч дәва чаралары**

Энергия бирә торган эчемлек болай әзерләнә: ярты стакан яңа сыгылган әфлисун согын шулкадәр үк кайнаган салкын су белән сыеклап, 1 аш кашыгы бал, бер уч төелгән әстерхан чикләвеге салып эчәләр. Яңа сыгылган кәбестә согын яки шуңа бермә-бер кушылган керән согын көненә 3 тапкыр 50 шәр мл эчү дә кәефне күтәрә. 200 г сарымсакны изеп, шуңа 10 лимон согын кушалар, караңгы урында пыяла банкада 3 атна төнәтәләр, көн саен болгаталар, аннары сөзәләр. Йоклар алдыннан 1 аш кашыгы лимонлы сарымсакны 1 стакан кайнаган суга кушып эчәләр. Арыганлыкны басу өчен, 1 чәй кашыгы лаванда чәчәген 1 стакан кайнар суда 30 минут төнәтәләр дә, сөзеп, көненә 3 тапкыр чирегешәр стакан эчәләр.

**16 июнь (якшәмбе). Зөлхиҗҗә аеның 10 нчы көне. 11 нче Ай тәүлеге. Ай Үлчәү йолдызлыгында, 14.09 сәгатьтә калка, 0.22 сәгатьтә бата. 2 нче фаза. Көн озынлыгы 17.32 сәгать. **

Үзгәрү, катгыйлык көне. Һәр эштә дә сак һәм игътибарлы булу сорала. Башланган эшне ахырына җиткерергә кирәк. Бу көннең энергетик куәте бик зур, кешедә искиткеч табигый көч уянырга мөмкин. Арып-талганчы эшләргә ярамый. Сизү әгъзалары, йөрәк, умырткалык, үпкә зәгыйфь.

**17 июнь (дүшәмбе). Зөлхиҗҗә аеның 11 нче көне. 12 нче Ай тәүлеге. Ай Үлчәү йолдызлыгында, 15.28 сәгатьтә калка, 0.26 сәгатьтә бата. 2 нче фаза. Көн озынлыгы 17.33 сәгать. **

Шәфкать, сабырлык энергиясенә бай көн. Сәламәтлеккә игътибарлы булырга, йөрәккә киеренкелек китермәскә кирәк. Ашкайнату әгъзалары, кан әйләнеше системасы зәгыйфь. Дарулар яхшы үзләштерелә.

**Укроп орлыгы**

Метеоризм булганда, эч чәнчегәндә, 1 чәй кашыгы укроп орлыгын 1 стакан кайнар суда 30 минут төнәтәләр дә, сөзеп, көненә 3-4 тапкыр, ашаганчы, 1 әр аш кашыгы кабалар. Бала имезүче хатынга сөт төшерү өчен, 1 аш кашыгы укроп орлыгын 1 стакан кайнар суда, томалап, 2 сәгать төнәтәләр, сөзәләр, көненә 2 тапкыр 100 әр мл эчәләр. Эч кипкәндә, йокысызлык интектергәндә дә 1 аш кашыгы укроп орлыгын 1,5 стакан кайнар суга салып, суынганчы тоталар, сөзәләр, көн буена әкренләп эчеп бетерәләр.

**18 июнь (сишәмбе). Зөлхиҗҗә аеның 12 нче көне. 13 нче Ай тәүлеге. Ай Чаян йолдызлыгында, 16.50 сәгатьтә калка, 0.32 сәгатьтә бата. 2 нче фаза. Көн озынлыгы 17.33 сәгать. **

Үзгәрешләр көне. Үткәннәр турында уйланып, нәтиҗәләр ясау яхшы. Ач торырга ярамый – теләсә нәрсә ашарга була. Аралашу, белем алу өчен уңай вакыт. Йөрәк, тире, кан тамырлары зәгыйфь. Чикләвек ашау файдалы.

**Тәүлеклек кефир**

Кайнатып бераз суытылган 800 мл җылы сөткә 2-3 аш кашыгы кефир яки кибет каймагы кушып болгаталар, караңгы урында 1 тәүлек төнәтәләр. 24 сәгатьтән кефир әзер була. Аны гипертония, эч кибү, эчәклек дисфункциясе, дисбактериоз, псориаздан интеккәндә эчү файдалы.

**19 июнь (чәршәмбе). Зөлхиҗҗә аеның 13 нче көне. 14 нче Ай тәүлеге. Ай Чаян йолдызлыгында, 18.06 сәгатьтә калка, 0.43 сәгатьтә бата. 2 нче фаза. Көн озынлыгы 17.34 сәгать.**

Иң әһәмиятле эшкә тотыну өчен уңайлы көн. Бүген башланган эш бик яхшы тәмамланачак. Теләсә нинди вак-төяккә игътибарлы булу сорала. Эчәклек һәм тирене чистарту уңай нәтиҗә бирә. Ашказаны асты бизе зәгыйфь. Балан, фасоль, борчак, арпа ашау файдалы.

**20 июнь (пәнҗешәмбе). Зөлхиҗҗә аеның 14 нче көне. 15 нче Ай тәүлеге. Ай Укчы йолдызлыгында, 19.40 сәгатьтә калка, 0.56 сәгатьтә бата. 2 нче фаза. Көн озынлыгы 17.34 сәгать. **

Авыр энергетикалы көн. Бүген кеше үз нәфесенең теләк һәм коткыларына бигрәк тә бирешүчән. Тәэсирләнүчән кешегә аеруча кыен. Балан, мүк җиләге ашау файдалы.

**Чыршы балы**

Сихәтле бал әзерләүнең тагын бер ысулы: 1 кг яшь чыршы ботагын 3 литр суда кимендә 45 минут пешереп, сөзәләр, 1 литр кайнатмага 0,5 кг бал, 10 мл прополис төнәтмәсе кушалар һәм 40 градуска кадәр җылыталар. Суытып, шешәләргә тутыралар, салкынча урында саклыйлар. Үпкә ялкынсынуын дәвалау өчен, көненә 3 тапкыр, ашар алдыннан, 1 әр чәй кашыгы кабалар.

**21 июнь (җомга). Зөлхиҗҗә аеның 15 нче көне. 16 нчы Ай тәүлеге. Ай Укчы йолдызлыгында, 20.56 сәгатьтә калка, 1.21 сәгатьтә бата. 2 нче фаза. Көн озынлыгы 17.34 сәгать.**

Тыныч, иҗади, уңышлы көн. Һәрнәрсәдә гармониягә омтылу, җан тынычлыгын саклау мөһим. Дулкынландыргыч очрашулар булырга мөмкин. Килешүләр төзү уңай нәтиҗә бирә. Кан авырулары кискенләшә. Беркемгә дә үпкә сакларга ярамый.

**Желатиндагы томат**

Тозлык: 6 литр суга 360 г шикәр, 180 г тоз, берничә дәфнә яфрагы, кара борыч салып, кайнатып чыгаралар, шуңа алдан бераз гына суда җебетелгән 5 аш кашыгы желатин (хәләле хәзер күп җирдә сатыла) салып болгаталар, сүндереп, 9 процентлы 90 мл серкә өстиләр. Дүрткә бүленгән помидорларны (кечкенә булсалар, бөтен килеш) стериль банкаларга тутырып, өстенә тозлык коялар, зур банкаларны 15-20, кечерәкләрен 10-15 минут стерильләштерәләр, тимер капкач белән ябалар. Шулкадәр тозлык өч литрлы – биш, бер литрлы унбиш банкага җитә (барлыгы 7,5 кг помидор китә – 1 литрлы банкага 0,5 кг сыя).

Следите за самым важным и интересным в Telegram-каналеТатмедиа

## Нет комментариев
Айга кырын карама (15-21 июнь)